**Projekto „Druskininkai – Lietuvos kultūros sostinė 2025” logotipo sukūrimo konkurso nuostatai**

**I.BENDROSIOS NUOSTATOS**

1. Skelbiamo konkurso objektas: „Druskininkai – Lietuvos kultūros sostinė 2025” logotipo sukūrimas (toliau – Projektas).
2. Konkurso tikslas – iš pateiktų konkursui logotipo projektų išrinkti geriausią ir tinkamiausiai Projekto koncepciją atspindintį logotipą.
3. Projekto logotipo kūrimo konkurso nuostatai reglamentuoja logotipo tikslus, sąlygas, kriterijus, vertinimą, atranką, autoriaus teises ir atsakomybę, apdovanojimą.
4. Šiuose nuostatuose vartojamos svarbiausios sąvokos:
	1. logotipas – grafinis ženklas, sukurtas Projektui;
	2. dalyvis – logotipo konkurse dalyvaujantis menus studijuojantis, meninės krypties išsilavinimą ir (arba) kūrybinio darbo stažą turintis asmuo ar asmenų grupė;
	3. komisija – asmenų grupė, kuriai Druskininkų kultūros centro direktoriaus įsakymu pavesta įvertinti logotipo projektus ir išrinkti laimėtoją.
5. Konkurso organizatorius – Druskininkų kultūros centras.
6. Konkursas susideda iš 4 etapų:
	1. logotipo konkurso nuostatų paskelbimas;
	2. logotipo projektų siuntimas, dalyvių registracija;
	3. komisijos vertinimas ir atranka;
	4. laimėtojo paskelbimas, apdovanojimas ir logotipo paviešinimas.

**II.APIE PROJEKTĄ**

1. Projektas „Druskininkai – Lietuvos kultūros sostinė 2025. Čiurlionio paliesti“ buvo laimėtas dėl šių pagrindinių idėjų:
* Druskininkai – miestas, auginęs ir įkvėpęs M. K. Čiurlionį, ir dabar pilnas kūrybos šaltinių, o Čiurlionio kūrybos metamorfozės aiškiai atsispindi šiandienos kūrėjų darbuose.
* Įkvėpti didžiojo menininko kūrybinės auros, druskininkiečiai kuria savo svajonių simfoniją.
1. Projektu siekiama, kad Druskininkai garsėtų:
* kaip teigiamų patirčių vieta, suteikianti žmonėms geras emocijas;
* savo istoriją priimančia ir atvira bei kultūriškai aktyvia bendruomene;
* atvirumu kūrybiško jaunimo novatoriškoms idėjoms ir meno išraiškos formoms;
* kultūros kokybe, įvairove ir prieinamumu kiekvienam;
* kaip turistų traukos taškas, įdomus dėl įtraukių šiuolaikinės kultūros ir meno potyrių gamtos apsupty.

**III.REIKALAVIMAI LOGOTIPUI**

1. Logotipas turėtų konceptualiai atspindėti Druskininkų miestą, kaip Lietuvos kultūros sostinę 2025, išskiriant miesto istoriją, kultūrą, sąsajas su M.K Čiurlioniu.
2. Logotipu siekiamas įspūdis:
* jis turi būti modernus, ikoniškas, informatyvus ir įsimenamas;
* atliepiantis universalaus dizaino kriterijus, t. y. aiškiai nuskaitomas ir suvokiamas įvairioms auditorijoms;
* Dinaminis, kintantis priklausomai nuo aplinkos. Turi būti dermė su kontekstu.
1. Logotipas negali kurstyti religinės, etinės, rasinės, tautinės ar moralinės nesantaikos.
2. Logotipas turi būti sukurtas būtent šiam Konkursui, jis negali būti publikuotas kur nors anksčiau.

**IV.KONKURSINIŲ DARBŲ PATEIKIMO FORMA IR TVARKA**

1. Kiekvienas dalyvis gali pateikti ne daugiau kaip 3 skirtingus logotipų variantus. Skirtingais variantais laikomi iš pažiūros skirtingi logotipai. Jei pateikiami keli projektai, kiekvienas pateikiamas atskiru failu.
2. Logotipas turi būti grafinis simbolis, kartais su pavadinimu. Pateikiant logotipą, reikia paruošti tris versijas: simbolį, simbolį su lietuvišku pavadinimu, simbolį su anglišku pavadinimu. Variantai su tekstu: „Druskininkai – Lietuvos kultūros sostinė 2025” ir anglų kalba „Druskininkai – Lithuanian Capital of Culture 2025”.
3. Pateikiant logotipą, kartu gali būti papildomai įkomponuotas trumpas aprašymas ar paaiškinimas.
4. Logotipui spalvinių apribojimų nėra. Grafinis logotipo sprendimas, spalvos ir simbolika turi būti suprantami įvairaus amžiaus, poreikių ir gebėjimų žmonėms.
5. Logotipas turi būti pateiktas A4 „Pdf” formato faile, skirtingais dydžiais ir dviem spalviniais variantais: spalvotas ir juodai-baltas. Spalvotas (didesnio dydžio) logotipas pateikiamas failo centre. Mažesnio dydžio (juodai-baltas) logotipas turėtų būti pateikiamas failo apačioje.
6. Logotipas atsispindės visose projekto „Druskininkai – Lietuvos kultūros sostinė 2025” aktyvacijose: renginiuose, įvykiuose, akcijose, suvenyruose, informacinėje ir reklaminėje medžiagoje. Šis ženklas taps universaliu Druskininkų, kaip Lietuvos kultūros sostinės 2025 simboliu, gebančiu atlikti reprezentacinę funkciją Lietuvoje.
7. Logotipas bus naudojamas įvairiose grafinėse aplinkose bei įvairiose medijose (spauda, reklaminė medžiaga, kultūros objektų identifikavimas ant vitrinų, durų, pastatų, skaitmeninėje erdvėje) įvairiais dydžiais, todėl turėtų būti lengvai adaptuojamas, išlaikyti patrauklumą naudojant juodai-baltą variantą.
8. Teikiant logotipą, galima pateikti keletą jo panaudojimo pavyzdžių, kurie padėtų atskleisti logotipo koncepciją ir pritaikomumą. Pavyzdžiui, panaudojimą socialinėse medijose, spausdintinėje medžiagoje, taip pat kitas idėjas. Komisijoje bus vertinama visuma.

**V.KONKURSO EIGA IR FORMA**

1. Paskelbus konkursą, visi galintys ir norintys dalyvauti kviečiami savo pasiūlymus siųsti el. paštu: info@druskininkukulturoscentras.lt
2. Konkurso dalyviai logotipo pasiūlymus turi pateikti ne vėliau kaip iki 2024 m. **balandžio 9 d.**
3. Bus išrinktas vienas konkurso laimėtojas.
4. Apie konkurso rezultatus visi konkurso dalyviai, taip pat ir laimėtojas, bus informuoti el. paštu iki **balandžio 16 d**.
5. Konkursą laimėjusio dalyvio darbas bus apmokėtas (žr. punktą Premijos).

**VI.KONKURSUI PATEIKTŲ PASIŪLYMŲ VERTINIMAS, ATRANKA IR APDOVANOJIMAS**

1. Konkurso organizatorius neprisiima atsakomybės, jei logotipas nepasiekė jo dėl paprasto ar elektroninio pašto klaidos, techninių nesklandumų arba jei elektroniniu formatu pateikta informacija neprieinama dėl elektroninio dokumento klaidos.
2. Konkursui pateiktus logotipo projektus vertins ir geriausią logotipo projektą išrinks Druskininkų kultūros centro direktoriaus įsakymu sudaryta komisija iš 5 narių. Komisijos sudėtis bus patikslinta artėjant konkursinių darbų vertinimui. Geriausias darbas renkamas daugumos balsais.
3. Komisija pasilieka teisę neišrinkti nė vieno ar kelių laimėtojų, jeigu pateikti pasiūlymai neatitiks kokybės ir kūrybinės užduoties kriterijų.
4. Komisija pasilieka teisę siūlyti korekcijas (išskyrus konceptualiąją) išbaigiant laimėtojo pasiūlymą.
5. Laimėjusio darbo autorius ar autorių grupė už logotipo sukūrimą bus apdovanoti 500 eurų prizu.
6. Komisija, vertindama logotipų projektus, atsižvelgs į šiuos kriterijus:
	1. ar logotipas vizualiai yra lygiavertis (ar pranašesnis) analogų aplinkai;
	2. originalumas, išskirtinumas, vizualinis patrauklumas – logotipas vienetinis, pagrįsta idėja, tinkamas spalvų, formų, dydžių pasirinkimas;
	3. paprastumas, aiškumas – logotipas gerai įsimenamas, neperkrautas informacijos;
	4. universalumas – logotipas lengvai pritaikomas skirtingoms priemonėms ir skirtingoms technologijoms; grafinis vaizdas nekinta sumažinus / padidinus logotipą, pakeitus spalvas;
	5. atpažįstamumas ir suprantamumas įvairioms auditorijoms;
	6. logotipe perteikta Projekto koncepcija;
	7. logotipas sukurtas nepažeidžiant įstatymų, visuomenės tvarkos arba trečiųjų šalių autorių teisių.

**VII.AUTORINĖS TEISĖS**

1. Logotipas turi būti originalus ir tik dalyvio sukurtas kūrinys. Logotipas neturi pažeisti jokių įstatymų, visuomenės tvarkos arba trečiųjų šalių autorių teisių.
2. Konkursui pateikti logotipai, kurie pažeidžia trečiųjų šalių autorių teises (autorių teises, patentus, prekių ženklus, nuosavybės ar turtines teises, nusikalsta įstatymams dėl šmeižto, garbės ir orumo, pažeidžia privatumo, viešumo, asmenybės teises, sutartines teises, bet kokio asmens, įstaigos ar kitokio subjekto teises), visuomenės tvarką, kitus įstatymus, vertinami nebus. Jei tai išaiškėja po laimėtojo paskelbimo, laimėjęs dalyvis privalo grąžinti prizą, o laimėtoju skelbiamas kitas dalyvis.
3. Autoriai, panaudoję logotipo projekte kitų autorių sukurtus kūrinius arba jų fragmentus, privalo nepažeisti kitų autorių teisių ir gauti visus reikalingus autoriaus ar jo teisių perėmėjo, tinkamai įgalioto asmens leidimus. Druskininkų kultūros centras neprisiima atsakomybės už neteisėtą kitų autorių kūrinių panaudojimą ar autorių teisių pažeidimus. Klausimai ir sprendimai, susiję su autorių teisių pažeidimais, yra asmeniška dalyvio atsakomybė įstatymų numatyta tvarka.
4. Konkursą laimėjęs autorius neatšaukiamai ir visam laikui be jokių apribojimų ir kompensacijos suteikia teisę visą pateiktą kūrinį ar bet kurią jo dalį naudoti bet kokiu būdu ir be jokių apribojimų, jį reprodukuoti, gaminti išvestinius produktus, keisti, platinti, perduoti, skelbti, licencijuoti bet kokiomis priemonėmis. Logotipas tampa Druskininkų kultūros centro nuosavybe.
5. Konkurso organizatorius turi teisę viešinti pateiktus variantus, nurodant autorių.
6. Konkursą laimėjusio autoriaus logotipas gali būti modifikuojamas, atsižvelgiant į konkurso organizatoriaus ar komisijos narių pastabas.

**VIII.BAIGIAMOSIOS NUOSTATOS**

1. Konkurso komisijos sprendimas yra galutinis ir neskundžiamas.
2. Nuostatuose nepaminėti atvejai priklausys nuo konkurso organizatoriaus sprendimo.
3. Dalyviams logotipo kūrimo ir dalyvavimo konkurse išlaidos neatlyginamos, išskyrus laimėtojo premijavimą.
4. Dalyvių pateikti duomenys yra neskelbiami, išskyrus dalis informacijos (vardas, pavardė, amžius, mokymosi įstaiga ar darbovietė) apie laimėtoją. Asmenys, dalyvaujantys konkurse, patvirtina, kad yra susipažinę su jo nuostatais ir sutinka su sąlygomis.
5. Atsiųsti logotipų projektai gali būti viešai publikuojami Druskininkų kultūros centro bei Druskininkų savivaldybės interneto svetainėse bei socialiniuose tinkluose. Ten pat 2024 m. **balandžio 16 d.** bus paskelbta informacija apie komisijos ištrinktą konkurso laimėtoją.

**IX.PAPILDOMA INFORMACIJA**

1. Papildoma informacija bus viešinama Druskininkų kultūros centro bei Druskininkų savivaldybės interneto svetainėse bei socialiniuose tinkluose. Kilus klausimams kreiptis: info@druskininkukulturoscentras.lt